# Metro de Sevilla

* Aquest article parla de la xarxa ferroviària del metro de Sevilla, per a l'operadora vegeu Metro de Sevilla (operador)
El Metro de Sevilla és una xarxa de ferrocarril metropolità de tipus lleuger que opera en la ciutat de Sevilla (Andalusia, Espanya) i la seva àrea metropolitana. El sistema és totalment independent de tots els altres tipus de trànsit, com ara el ferrocarril o el trànsit per carretera. Totes les estacions estan dotades amb portes d'andana.

## Història
### Antic projecte

La construcció d'un metro en Sevilla va començar en 1974 amb tres línies proposades, que cobrien només la ciutat de Sevilla:
* Línia 1: La Plata, Puerta Jerez, Plaza Nueva, Plaza del Duque, Alameda, Macarena, Pino Montano.
* Línia 2: Santa Clara, Polígono San Pablo, Alhóndiga, Plaza del Duque, Marqués de Paradas, El Tardón, Rubén Darío.
* Línia 3: Heliópolis, San Bernardo, Menéndez y Pelayo, Recaredo, Macarena, Cartuja.
Aquest projecte va ser cancel·lat en 1983, després que la construcció d'alguns túnels hagués començat, per la por que els edificis històrics es poguessin veure afectats. A més a més, la viabilitat econòmica del projecte es va qüestionar perquè la població de la ciutat no va créixer com s'esperava.

## Projecte actual

En 1999 la Societat del Metro de Sevilla (en castellà, Sociedad del Metro de Sevilla), fundada per un antic alcalde de Sevilla, va començar un nou projecte. Es preveia que obrís en 2006, però finalment després de diversos endarreriments entrà en servei el 2 d'abril de 2009.
El nou projecte planifica una xarxa que cobreix Sevilla i la seva àrea metropolitana (1.500.000 habitants) formada per quatre línies, totes elles completament independents d'altre trànsit:
* Línia 1, sud-oest - sud-est: subterrània.
** Parades: 22; Ciudad Expo, Cavaleri (Mairena del Aljarafe), San Juan Alto, San Juan Bajo (San Juan de Aznalfarache), Blas Infante, Parque de los Príncipes, Plaza de Cuba, Puerta de Jerez, Prado de San Sebastián, San Bernardo, Nervión, Gran Plaza, Mayo, Amate, La Plata, Cocheras, Guadaira, Pablo de Olavide (Sevilla), Condequinto, Montequinto, Europa, Olivar de Quinto (Dos Hermanas).
** Longitud: 19 km.
** Nombre de trens: 17, fabricats per CAF.
** Començament de les obres: finals de 2003.
** Fi de les obres: previst al mig de 2006, endarrerit a 2009.
* Línia 2, oest-est. subterrània.
** Començament de les obres: 2010 (estimat)
** Longitud: 12 km.
** Nombre d'estacions: 17
* Línia 3, nord-sud. subterrània.
** Començament de les obres: 2010 (estimat)
** Longitud: 11 km.
** Nombre d'estacions: 17
* Línia 4, semicircular. en superfície.
** Començament de les obres: 2010 (estimat)
** Longitud: 15 km.
** Nombre d'estacions: 19

## Línies de tramvia

* MetroCentro (T1), tramvia en superfície pel centre de Sevilla.
** Parades: Plaza Nueva, Archivo de Indias, Puerta de Jerez, Prado de San Sebastián.
** Longitud: 2.7 km.
** Nombre de trens: 7, fabricats per CAF.
** Començament de les obres: a mitjan 2005.
** Fi de les obres: primavera/estiu de 2007.
* Tramvia de l'Aljarafe. En superfície.
** Començament de les obres: 2005.
* Tramvia de Dos Hermanas. En superfície.
** Començament de les obres: 2008.
* Tramvia d'Alcalá de Guadaira. En superfície.
** Començament de les obres: 2008.

## Sistema tarifari

Les tarifes del Metro de Sevilla són variables en funció de diferents paràmetres, com ara l'itinerari que es faci segons les zones de la ciutat o l'ús de diferents tipus de títols de viatge.

### Zonificació

El preu del viatge s'estableix en funció del nombre de salts que l'usuari hagi d'efectuar entre les estacions d'origen i de destinació. S'entén com a salt el pas d'una determinada zona tarifària a una altra diferent. Aquest sistema de tarifes per zones i salts és el que està implantat en altres mitjans de transport de l'àrea metropolitana, com ara els autobusos urbans i la xarxa de trens de rodalia.
Els salts estan situats a les estacions de Blas Infante i de Pablo de Olavide. Aquestes dues estacions funcionen com estacions frontera, de manera que no es compten com a salt si el viatge comença o finalitza en aquestes estacions, només si hom les travessa.

### Títols de viatge

El sistema de pagament utilitzat a les instal·lacions del metro és variable. L'usuari pot triar entre dos mitjans de pagament diferents: el títol exclusiu del Metro de Sevilla o la targeta multimodal del Consorci de Transports de l'Àrea Metropolitana de Sevilla.
Tots dos tipus de pagament es realitzen amb targetes sense contacte, que han de ser validades quan s'entra i quan es surt de les estacions. Per tant, el pagament s'efectua a la sortida del viatge, en funció del trajecte viatjat.

## Freqüències de pas

En la primera fase de l'engegada de la línia 1 del metro, la freqüència de pas de trens en hores punta serà d'entre 4 i 5 minuts, mentre que a les hores vall passaran trens cada 6 o 7 minuts. A més, la freqüència és diferent als trams Ciudad Expo - Cocheras i Cocheras - Condequinto; aquesta última estació funcionarà com a capçalera de forma provisional fins que s'obrin les altres tres estacions de Montequinto, encara en construcció.